জাপায় নেতৃত্বের পরিবর্তন চান দলের অতিরিক্ত মহাসচিব
নেতৃত্বের ব্যর্থতার কারণে জাতীয় পার্টি 'কোরবানির' পথে মন্তব্য করে দলটির অতিরিক্ত মহাসচিব সাহিদুর রহমান (টেপা) নেতৃত্বের পরিবর্তন দাবি করেছেন।
আজ বুধবার রাজধানী ঢাকার বনানীতে দলটির কার্যালয়ের সামনে গণমাধ্যমকর্মীদের প্রশ্নের জবাবে তিনি এ কথা বলেন। এ সময় আরও অনেক নেতাকর্মী সেখানে জড়ো হয়ে অসন্তুষ্টি প্রকাশ করেন।
সাহিদুর রহমান বলেন, 'আমরা নির্বাচনমুখী দল। আমরা নির্বাচন করেছি, নির্বাচনে যারা জয়লাভ করেছেন তারা শপথ নেবেন এটা স্বাভাবিক কথা। আমাদের বাধা দেওয়ার কিছু নেই। আমাদের আজকে এখানে আসার একটাই কারণ যে, ২৮৭টি সিটে আমরা নির্বাচনের জন্য মনোনয়ন বিক্রি করেছি। তারা দাঁড়িয়েছিলেন কিন্তু ২৮৭ জনের মধ্যে সবাই প্রায় নির্বাচন বর্জন ঘোষণা করেছেন। সমঝোতার ভিত্তিতে যে ২৬টি আসন তারা নিয়েছে এটা আমরা জানি না। না জানার কারণে যারা নির্বাচন করেছেন, তারা নির্বাচনে আর দাঁড়িয়ে থাকতে পারেননি।'
তিনি অভিযোগ করেন, 'জাপা চেয়ারম্যান ও মহাসচিব কোনো প্রার্থীর ফোন রিসিভ করেননি। কোথাও গিয়ে উনারা কথা বলেননি। আর্থিক সহযোগিতা পর্যন্ত দেননি। আমাদের ফান্ড নেই, সেটা ঠিক আছে কিন্তু পাঁচ কোটি ৪০ লাখ টাকা আমরা মনোনয়ন ফরম বিক্রি করে দিয়েছি, আমাদের নেতাকর্মীদের ২০ লাখ টাকা করে দিয়ে দিলে তারা হয়তো মাঠে থাকতেন।'
জাপা অতিরিক্ত মহাসচিবের মত, 'জাতীয় পার্টি সমঝোতায় না গিয়ে ২৮৭ আসনে নির্বাচন করলে সারা দেশে উজ্জীবিত থাকত। জাতীয় পার্টি এখন কোরবানির পথে। এখন মৃত মানুষ হিসেবে জাতীয় পার্টির আবির্ভাব হচ্ছে। জাতীয় পার্টি নেতাকর্মীরা সারা বাংলাদেশে বিক্ষুব্ধ। আমাদের চেয়ারম্যান ও মহাসচিবসহ যারা সমঝোতা করেছেন; আমাদের দায়িত্ব, আমরা তাদের জিজ্ঞাসা করব ২৮৭টি আসনে আমাদের কেন কোরবানি দেওয়া হলো? জাতীয় পার্টি তো কারও পৈত্রিক সম্পত্তি না!'
তিনি বলেন, 'জাতীয় পার্টি আমাদের দ্বারা এরশাদ সাহেবের তৈরি করা পার্টি। আমরা দীর্ঘ বছর ধরে দলটি করি। এই দলের পেছনে শ্রম-মেধা ব্যয় করি। আমরা প্রতি মাসে চাঁদা দেই। চাঁদা দিয়ে দল পরিচালনা করি।'
নেতৃত্বের পরিবর্তন চান জানিয়ে সাহিদুর রহমান বলেন, 'এই নেতৃত্ব দিয়ে জাতীয় পার্টি আর চলতে পারে না। নেতৃত্বের ব্যর্থতার কারণে আজকে আমাদের এই অবস্থা। আমরা এই নেতৃত্বের পরিবর্তন চাওয়ার জন্য এসেছি। আমরা চেয়ারম্যান বানাব। কাউন্সিলের মাধ্যমে আমরা চেয়ারম্যান নির্বাচিত করেছিলাম, আমরা এর পরিবর্তন চাই।'
নেতৃত্বের সমস্যার জন্য জাতীয় পার্টি আজকে কোরবানির পথে বলেও এ সময় মন্তব্য করেন তিনি।

নেতৃত্বের ব্যর্থতার কারণে জাতীয় পার্টি 'কোরবানির' পথে মন্তব্য করে দলটির অতিরিক্ত মহাসচিব সাহিদুর রহমান (টেপা) নেতৃত্বের পরিবর্তন দাবি করেছেন।